kvillajabark
Kvillajabark, inderbark af træet Quillaja saponaria (se Quillaja), der stammer fra Peru og Chile. Barken indeholder saponiner (kvillajasapotoksin og kvillajasyre), der nedsætter vands overfladespænding; et vandigt udtræk af barken skummer stærkt ved rystning.
Kvillajabark virker lokalirriterende på fordøjelseskanalens slimhinder og har været anvendt som brækmiddel og som slimløsende middel ved hoste.